**Karas obyčajný** alebo **karas zlatistý** (*Carassius carassius*) je stredne veľký druh kaprovitej ryby. Je to sladkovodná ryba, odolná voči znečisteniu a so schopnosťou prezimovať bez kyslíka. 

Živí sa planktónom, bentosom a rastlinami. Kŕmi sa hlavne v noci. Dožíva sa 10 až 15 rokov.

Rozšírenie
----------

Je široko rozšírený európsky druh, jeho areál siaha od Anglicka po Rusko; od severného polárneho kruhu v škandinávskych krajinách a po juh v strednom Francúzsku a oblasti Čierneho mora. Jeho biotop zahŕňa jazerá, rybníky a pomaly tečúce rieky. Bolo zistené, že ryba pochádza z Anglicka a nie je introdukovaná.

Nie je veľmi konkurencieschopný a ak sa v prostredí nachádzajú ostatné druhy rýb (hlavne dravce) je jeho populácia malá.

Na území Slovenska je zákonom chránený a jeho lov je celoročne zakázaný.

Opis
----

Karas obyčajný je stredne veľký kapor, ktorého dĺžka tela je zvyčajne 15 centimetrov a zriedka presahuje hmotnosť viac ako 2 kilogramy. Jeho maximálna celková dĺžka u samcov bola 64 centimetrov a najťažšie jedince vážili 3 kilogramy.

Všeobecný opis jeho tela je „zlato-zelenej žiarivej farby", ale presnejší zdroj uvádza, že mladé ryby sú zlato-bronzové, ale s dospelosťou tmavnú, až kým nezískajú tmavozelený chrbát, bronzové horné boky, zlaté brucho a dolné boky, červenkasté alebo oranžové plutvy aj keď existujú aj iné farebné variácie. Jednou z charakteristických vlastností je konvexne zaoblená plutva na rozdiel od hybridov *Carassius gibelio*, ktoré majú konkávne plutvy.

Tvarové variácie karasa môžu byť veľmi rôznorodé. Ak sú prítomné dravé ryby, ako sú šťuka alebo ostriež, dochádza k indukovanej zmene morfológie populácie zo štíhlej do kompaktnejšej formy a vysokej formy s dobre zaoblenými plutvami, a dravce ho nedokážu tak ľahko zhltnúť. Ak je v prostredí nedostatok potravy alebo kyslíka tvorí karas zakrpatené a pomaly rastúce populácie.

Karas obyčajný je typovým druhom rodu karas.

Existujú správy o hybridizácii medzi karasom obyčajným a karasom striebristým (*Carassius auratus*), ktorý bol overený produkciou životaschopných hybridov v laboratórnych podmienkach. Napriek tomu, že takto vyrobené hybridy boli sterilné alebo takmer podobné, vyvoláva znepokojenie genetická kontaminácia pôvodnej populácie; aj keď sa hybridy nemôžu ďalej množiť, hybridy F1 vykazujú hybridnú silu alebo heterózu, pretože sú oveľa schopnejšie pri hľadaní potravy a vyhýbaniu sa predátorom ako ktorýkoľvek z ich rodičov, čo môže predstavovať možnú hrozbu pre pôvodnú populáciu karasa.

Fyziológia
----------

Karasy vykazujú niektoré pozoruhodné fyziologické adaptácie na svoje prostredie. Napríklad v zimných podmienkach bez kyslíka môže *Carassius carassius* prežiť značnú dobu anaeróbnou respiráciou, pričom hlavným konečným metabolickým produktom je etanol; schopnosť, ktorá je medzi stavovcami veľmi neobvyklá. Aj vďaka tomu môžu ryby prežiť anaeróbne podmienky aj počas leta, ale v oveľa obmedzenej miere; zimný fenotyp môže použiť kvasenie ako náhradu dýchania niekoľko týždňov. Pokusne sa ryby udržiavali v anoxických podmienkach 140 dní. Anoxia môže byť najdlhšie tolerovaná v chladných vodách, dokonca až do 0 °C, pretože chladné podmienky znižujú rýchlosť metabolizmu. Produkcia alkoholu sa vyskytuje hlavne vo svalových tkanivách, ale aj v pečeni, kde sa predpokladá, že tento proces vzniká. Aj karas striebristý môže podobne produkovať alkohol vo svalových tkanivách, ale v oveľa obmedzenejšej miere.

Bol objavený v jazierkach v Polabí, kde zimoval v prostredí s veľkým obsahom sírovodíkov.

Rozmnožovanie
-------------

Pohlavne dospieva v 3. až 5. roku života. Neresí v od mája do júla vo viacerých dávkach. Kladie cca 300 tisíc ikier, ktoré lepí na rastliny. Ikry potom neochraňuje. Liahnu sa do 8 dní.

Referencie
----------

*Tento článok je čiastočný alebo úplný preklad článku Crucian carp na anglickej Wikipédii.*

1. ↑  Freyhof, J. & Kottelat, M. 2008. Carassius carassius. The IUCN Red List of Threatened Species 2008: e.T3849A10117321.. Prístup 22. december 2021.
2. 1 2 3  Kottelat, M. and J. Freyhof 2007 Handbook of European freshwater fishes. Publications Kottelat, Cornol, Switzerland. 646 p.; Fisbhbase Ref. 59043
3. 1 2 3  Holčík J. Hensel K.. *Ichtyologická príručka*. 1971. vyd. Bratislava : Obzor. S. 114.
4. ↑  Holopaien et al. 1997b
5. 1 2 3 4 5 6 7  SMARTT, Joseph. *A possible genetic basis for species replacement: preliminary results of interspecific hybridisation between native crucian carp* Carassius carassius *(L.) and introduced goldfish* Carassius auratus *(L.)* [online]. =Aquatic Invasions, 2007, [cit. 2021-12-22]. S. 59 – 62. Dostupné online. DOI:10.3391/ai.2007.2.1.7
6. ↑  (Smartt, 2007) cituje Wheeler 1972, 2000, Copp etal. 2005
7. ↑   *Vyhláška Ministerstva životného prostredia Slovenskej republiky č. 158/2014 Z. z. ktorou sa mení a dopĺňa vyhláška Ministerstva životného prostredia Slovenskej republiky č. 24/2003 Z. z. ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov* [online]. Bratislava: Ministerstvo spravodlivosti SR, 2014-05-22, [cit. 2021-12-22]. Dostupné online.
8. ↑   *Vyhláška Ministerstva životného prostredia Slovenskej republiky č. 185/2006 Z. z. ktorou sa vykonáva zákon č. 139/2002 Z. z. o rybárstve v znení neskorších predpisov* [online]. Bratislava: Ministerstvo spravodlivosti SR, 2006-03-17, [cit. 2021-12-22]. Dostupné online.
9. 1 2   *Carassius carassius (Linnaeus, 1758)* [online]. fishbase.mnhn.fr, [cit. 2021-12-22]. Dostupné online.
10. ↑  Koli, L. 1990 Suomen kalat. [Fishes of Finland]. Werner Söderström Osakeyhtiö. Helsinki. 357 p. (in Finnish). Fishbase Ref. 6114
11. ↑  Muus, B.J. and P. Dahlström 1968 Süßwasserfische. BLV Verlagsgesellschaft, München. 224 p. 224. Fishbase Ref.556
12. 1 2 3 4  WELLBY, Ian; GIRDLER, Ash; WELCOMME, Robin. *Fisheries Management: A Manual for Still-Water Coarse Fisheries*. [s.l.] : John Wiley & Sons, 2010. Dostupné online. ISBN 978-1-4051-3332-6. S. 49. ,s. 49
13. ↑  FAS. *Crucian Carp* [online]. Farnham Angling Society, 2010. Dostupné online.
14. ↑  BRÖNMARK, Christer; MINER, Jeffrey G.. Predator-Induced Phenotypical Change in Body Morphology in Crucian Carp. *Science*, 1992-11-20, s. 1348–1350. Dostupné online. ISSN 0036-8075. DOI: 10.1126/science.258.5086.1348.
15. ↑  Shoubridge, E. A. & Hochachka, P. W. (1980). Ethanol end product of vertebrate anaerobic metabolism. Science, N.Y. 209,307-308.
16. ↑  BLAŽKA, Pavel; OKROUHLÍK, Jan. Život bez kyslíku. *Vesmír* (Praha: Vesmír), 2005-10-13. Dostupné online [cit. 2021-12-22]. ISSN 1214-4029.

Iné projekty
------------

Commons
* Spolupracuj na Commons Commons ponúka multimediálne súbory na tému **Karas obyčajný**